FN: Nær 280.000 hjemløse i Gaza
- Antall tvangsflyttede i Gaza som søker tilflukt på UNRWAs skoler er enestående i historien: 279.389 flyktninger fordelt på 83 UNRWA-skoler. Det skriver talsmann for FNs hjelpeorganisasjon for palestinske flyktninger (UNRWA), Chris Gunnes, på Twitter. - Totalt gir UNRWA hjelp til nesten 314.000 flyktninger på skoler og andre tilfluktssteder myndighetene har satt opp nord i Gaza, fortsetter han. Torsdag har rakettalarmene ult flere steder i Israel, og talsmann for det israelske forsvaret skriver på Twitter at «Gaza-terrorister har avfyrt over 300 raketter siden de brøt våpenhvilen for to dager siden». Reaksjonene fra Israel har ikke latt vente på seg. Angrepene mot Gaza har fortsatt, og tidligere torsdag meldte det israelske forsvaret at de hadde truffet «seks terrorister fra Islamsk hellig krig som holdt på å avfyre raketter mot Israel.»Samtidig kom meldingene om at fire personer ble drept i et israelsk angrep som traff et begravelsesfølge i Gaza. Avisen Haaretz skriver at målet var personer som holdt på å avfyre raketter, men det er ikke klart om det er de fra Islamsk hellig krig som IDF meldte om. Etter ti dager med våpenhvile, stiger dødstallene på Gaza atter en gang. Haaretz melder at til nå har 2049 palestinere dødd og 10.000 er blitt såret siden operasjonen «Protective Edge» startet 8. juli. 71 prosent av dødsfallene skal ifølge FN være sivile. På israelsk side er det rapportert om 64 døde soldater, og tre sivile. I natt ble tre Hamas-ledere drept i et israelsk angrep. Tidligere i dag kom også meldingene om at en Hamas-topp har innrømt bortføringen av israelske tenåringer på Vestbredden i juni.Tirsdag denne uken ble våpenhvilen på Gazastripen brutt, og forhandlingene i Egypt har siden da stått i stampe. Egyptiske meglere jobber på spreng for å få israelske og palestinske forhandlere til å bli enige om en mer permanent våpenhvile NTB melder at sjefen for UNICEFs feltkontor på Gazastripen, Anne-Claire Dufay, sier at nye kamphandlinger truer leveransen av nødhjelp til hundretusener av barn med akutte behov. - Vi har et umiddelbart behov for noen timer med våpenhvile hver dag slik at vi kan hjelpe berørte barn og familier, sier Dufay.Den ideelle stiftelsen OXFAM har bedt det internasjonale samfunnet om å stanse salg av våpen til både Israel og væpnede palestinske grupper etter kollapsen i våpenhvileforhandlingene. I en uttalelse de slapp torsdag skriver organisasjonen at forsyning av våpen nå må opphøre da det er stor risiko for at disse kan bli brukt til å bryte internasjonale humanitære lover.
Aldri før har så mange søkt tilflukt hos FNs skoler og bygninger i Gaza.